En større mængde narko og tre våben blev tirsdag aften beslaglagt, da Nordjyllands Politi besøgte en adresse i Strandby i Himmerland. En 26-årig mand blev anholdt, da Nordjyllands Politi tirsdag aften klokken 20.30 kom forbi Strandby i Himmerland. Han sigtes nu for overtrædelse af våbenloven og salg af narkotika. På adressen fandt politiet amfetamin, kokain og en del piller, oplyser vagtchef ved Nordjyllands Politi, Michael Hæstrup, til TV2/Nord.  Hvor meget det drejer sig om, vil han dog ikke oplyse. Der blev også fundet et knojern, en springkniv og en peberspray. Den 26-årige er nu fængslet i fire uger.

Referat:
En 26-årig mand blev her onsdag eftermiddag fængslet i fire uger. Han er sigtet for overtrædelse af våbenloven og salg af narkotika.